ЗАЈЕДНИЧКО САОПШТЕЊЕ КОЛЕКТИВА ОШ „БРАНКО РАДИЧЕВИЋ“, САВЕТА РОДИТЕЉА И ШКОЛСКОГ ОДБОРА ПОВОДОМ УЧЕСТАЛИХ ПРИТИСАКА И НАПАДА НА ЗАПОСЛЕНЕ У НАШОЈ ШКОЛИ

Ми, чланови колектива, Савета родитеља и Школског одбора ОШ „Бранко Радичевић“ у Бољевцима и Прогару, овим саопштењем се оглашавамо поводом низа појединачних и групних притисака појединаца на рад наше школе, који су се у протеклом периоду интензивирали, достигавши у последњој наставној недељи врхунац који нас је довео на ивицу професионалног о(п)станка, нарушавајући нам професионални углед, лично достојанство и здравље. Наш заједнички труд и залагање да ученици добију квалитетно образовање и усвоје позитивне вредности оспорени су низом напада у школи, на улици и у локалној средини, на друштвеним мрежама и у медијима, уз угрожавање безбедности, приватног живота и притисака на чланове наших породица. Стога смо имали потребу да се огласимо овом групном објавом и укажемо на сложеност ситуације у којој смо се нашли.

Желимо да истакнемо да је школа у време мандата нашег директора Петра Муштерића, који је у протеклом периоду био изложен бројним непријатностима, доживела својеврсну ренесансу. Ступивши на дужност директора, за оба школска објекта у кратком року обезбедио је темељно преуређење, нову фасаду, грајање на гас, кречење, нову столарију. Учионице, кабинете и школску библиотеку опремио је бројним наставним средствима, рачунарима, интерактивним таблама и вредним књижним фондом, а запослени су имали у сваком смислу подршку за рад и усавршавање. Одлични ученици, вуковци, ђаци генерација и деца која су се издвајала по доброти, хуманости или даровитости, редовно су награђивана књигама и дипломама. Остварили смо и међународну сарадњу са ОШ „Шкофљица“ у Словенији, током екстерне евалуације добили највишу оцену 4. Пажљивим одабиром кадрова, који се заснивао искључиво на стручности, наш директор је окупио једну компактну екипу радника, посебно подстичући млађе колеге, почетнике, да се формирају у вредне и добро обучене предаваче. Имамо колеге који студирају или су завршили докторске студије, држе и похађају домаће и међународне семинаре и обуке, пишу научне и стручне радове, руководиоци су општинских актива, подстичу предузетнички дух, сарађују са локалном самоуправом и бројним институцијама кроз културне, спортске и научне пројекте, а неколико њих је стекло звање педагошког саветника, што за једну малу школу представља велики успех. Такође, директор Муштерић задржао је не мали број колега-путника да остану у школи, трудећи се да добром организацијом распореда и активности не осете даљину и време који их деле од куће до посла. Стрпљиве и благе природе, с пуно разумевања умео је да нас саслуша, посаветује, редовно пратећи све облике наставно-образовног рада, али нас подстичући и на пријатељске односе и дружење, градећи атмосферу школе као другог дома и породице. Директор Пера је 41 годину посветио образовању младих у наша два села, био је узоран учитељ и диван директор, стога нападе које је протеклих дана доживео, доживљавамо као напад на нашу установу и сваког појединца понаособ. Сматрамо да после толико посвећености просветном раду није заслужио јавне осуде у селу у ком ради и живи, а према њему као његови запослени можемо осетити само дубоку захвалност за све што је урадио. Желимо да му овом приликом пружимо подршку и поручимо му да није сам.

Просветни оквири у којима радимо веома су сложени и сачињени од правилника и протокола, често двосмислених или међусобно неусаглашених, који се са временом само увећавају и све нас више више ограничавају. Те оквире, као и преопширан план и програм са низом изборних предмета, не доносимо ми, већ надлежно министарство, и они су обавезујући за све школе у Републици Србији. Нисмо ни у једном тренутку питани за стручно мишљење поводом тих измена, а добијали смо све више ограничења, параграфа, администрације, тимова, процедура који су рад у школи претворили у исцрпљујуће писање записника и извештаја, у формализам који нас је удаљио од лепоте рада са децом и задовољства у њиховом образовању и васпитању. Све то успорило је суштинско решавање проблема у школи и дало нам веома ограничен маневар деловања. Прецизно речено –везане су нам руке. Закон о основама образовања и васпитања прописује заштиту свих страна у образовном процесу од вербалног, физичког и социјалног насиља, а једна од тих страна смо и ми. Пракса, међутим, другачије показује, што видимо из бројних напада на просветне раднике који се сада већ свакодневно дешавају и на које се реагује равнодушношћу или одобравањем чина насиља.

Рад у школи временом постајао је све стреснији и слика о школи као јавној установи постајала је све негативнија у друштву, уз потцењивање места и вредност учења и знања и уз константно подривање наставничког ауторитета и дигнитета. Па ипак, остајали смо у учионици и истрајавали у племенитој мисији обликовања дечијих душа јер свој посао волимо. Мотиви због којих смо студирали наставничке факултете засновани су искључиво на љубави према деци. Других мотива за одабир занимања , попут добре плате или напредовања ка вишим позицијама у служби није било, они у нашој бранши практично не постоје. У тренутку када су наставнички факултети празни и када се увелико осећа дефицит кадрова у образовању, када је присутан велики одлив искусних и квалитетних радника, више не ка ближим школама већ ка другим занимањима која су мање стресна, боље плаћена и друштвено цењенија, треба истаћи да је минимум десет година потребно за формирање једног успешног, профилисаног, искусног наставника, а да је свега један тренутак потребно да се да отказ и оде из образовања. Наш колектив чине запослени који су свесно остали у ОШ „Бранко Радичевић“ због изграђеног тимског духа, успешне сарадње и комуникације, прелазећи 40-50 км у једном правцу, мењајући три-четири превоза, возећи дуге релације колима са веома удаљених локација. Наша школа ради у две зграде удаљене 7 километара, те у истом дану радимо у обе школе јер нам није допуштена блок-настава, што је још један од изазова у организацији распореда часова. Свесно смо остали ту јер смо се овде годинама осећали пријатно, уважено, безбедно. Зато не можемо да се помиримо са околностима у којима тренутно радимо, а које су супротне позитивној клими по којој смо били познати.

Присутно је мишљење појединаца да реагујемо споро и неблаговремено, мимо њихових очекивања како треба реаговати. Ми после сваке ситуације коју је потребно решити одмах зовемо родитеље или старатеље, укључујемо одељенског старешину, ПП службу, директора, по потреби Центар за социјални рад, полицију, обавештавамо надлежне у Школској управи Београд. Тим за насиље свакодневно заседа, прикупљамо изјаве ученика уз присуство родитеља, прегледамо камере. То што поступамо по правилницима, а не по нечијој личној замисли или вољи, наша је обавеза, а посебно је важно да се сагледају различити углови једног проблема и утврди чињенично стање. У таквим околностима ми не показујемо одсуство емпатије прма једној или другој страни у конфликту, нити можемо поступати субјективно и без чињеница и доказа. Међутим, када покушамо да објаснимо, поразговарамо, дамо савет, наведемо децу на помирење и разумевање, поједини родитељи не желе да нас саслушају. Упуте нам се вербалне и физичке претње, а потом следи изношење неистина на друштвеним мрежама и у јавним медијима, а који се не подударају са стварним стањем ствари. Уместо разговора, долази до шума у комуникацији, зида, демонстративних гестова, слања посредника који врше притиске. Добијемо претње праћењем, пребијањем или нападом на чланове породице. Неколико пута смо били у ситуацији да се у полицијској пратњи враћамо кући. У таквим понижавајућим околностима не желимо да радимо јер нису достојна ниједног човека, па ни школског особља. Додајмо и да су константном потцењивању и омаловажавању изложени наше теткице и домари, иако нам је број радника смањен. Помоћно-техничко особље је по новим прописима дужно да неколико пута на дан одржава неколико стотина квадрата радног простора, што је обим посла који превазилази границе физичке издржљивости, али свој посао, упркос свему, обавља одговорно и савесно. Но, и они трпе притиске и пријаве и осећају забринутост и бојазан на послу.

Додаћемо да имамо и велику одговорност да држећи се Правилники о оцењивању, стандарда и исхода за крај основног образовања и васпитања, наставне садржаје пренесемо на методички ваљан, савремен, применљив начин, водећи се могућностима и потребама ученика, њиховим склоностима и интересовањима. За њихово даље школовање, али и успех на завршном испиту потребно је да оцењујемо објективно и без притисака, те се досадашњом анализом њихових оцена и постигнућа на малој матури показало да оцењујемо професионално. Наши ученици успешно настављају школовање, уписују махом средње школу по првој школи, студирају на вишим школама и факултетима, бивају успешни у широком дијапазону занимања којима се баве. Стога сматрамо да и у овом погледу треба да имамо достојанство и аутономију, а да инсистирање на квантитету просека без квалитативног покрића у знању не иде у корист ученика. С притисцима овог вида такође смо изложени на дневној бази, већ јако дуго. Уз то, комуникација у којој се очекује да у сваком тренутку будемо доступни, 24 часа и 7 дана у недељи, без разумевања за наш приватни живот, викенд, време у коме није прилично обављати телефонске разговоре или писати поруке, додатно представља оптерећење и рушење граница приватног и јавног и озбиљан вид узнемиравања.

Анонимне пријаве на платформи „Чувам те“, претње инспекцијом или слање инспекција постали су готово свакодневна појава. Долазиле су нам бројне и различите инспекције, више пута. Сваки пут би утврдили исто, да смо радили по прописима, одговорно, савесно и темељно, да није било пропуста. Инспектори би умели да похвале наш рад и приступ проблемским ситуацијама. Уследили су и судски процеси, којих данас има неколико, где смо такође морали да доказујемо своју исправност. Тренд прескакања инстанци (предметни наставник – одељенски старешина – ПП служба – директор, ШУ Београд, Министарство просвете) наставио се све до кабинета Председника и Премијера Републике Србије, уз очекивање да највиши државни врх реши типичне школске ситуације које треба да реше одељенско веће и тим за насиље. Нашли смо се у ситуацији константних дојава у којима се наше речи истргну из контекста и да им се потпуно другачије значење, или нам се припише да смо рекли и урадили нешто што нам није било ни на помисли. Све нас је то подсетило на методе тоталитарног друштва, где после сваке дојаве морамо изнова да доказујемо своју исправност, уз бојазан шта даље следи. Уместо поменутог прескакања инстанци, поштовање редоследа у комуникацији, отвореност ка сарадњи и спремност да се саслуша оно што поручујемо родитељима и старатељима изградило би поверење и створило амбијент сарадње. Одлазак на отворена врата, на родитељски састанак, редовно учешће у органима школе, заједнички допринос у културно-јавној делатности развијају разумевање, поштовање, уважавање, толеранцију и граде конструктивне активности на побољшању живота наше школе, што је у интересу свих страна у образовном процесу.

Тражећи помоћ од надлежних, добијали смо неодређене одговоре како да решимо веома сложене проблеме, што нас враћа у осећање несигурности и одсуства професионалне заштите. Када се на нама почини кривично дело (психофизичко насиље, клевета, уцена, претња), не постоји правна заштита струке, добијамо савет да као појединци пријавимо ситуацију полицији и поднесемо приватну тужбу, иако се све десило у контексту нашег радног места. У таквим околностима осећамо се беспомоћно, препуштени сами себи. Све то утиче и на наше здравље и приморани смо да одемо на боловања, током којих нема ко да нас мења јер младих колега нема или неће да раде у просвети. Наставнички факултети су празни, са мањим бројем студената од ученика у мањим разредима у нашем истуреном одељењу, што говори о неодрживости комплетног образовног система у блиској будућности. Овај посао неће имати ко да ради. Ученици остају без стручне замене, а након повратка содсуства, чека нас низ неодржаних часова које треба надокнадити Додајмо свему огромне трошкове који све то прате, за плаћање приватних здравствених услуга (јер су нам специјалисти у државној служби недоступни) и услуге адвоката, што све нарушава наш иначе неповољан материјални статус. Но, и када се све то оконча, ране на души остају и никад се сасвим не зацеле.

Неретко добијамо савете да отерамо дете у ћошак, повучемо га за уво или избацимо са часа. Та давнашња школска пракса, за коју не можемо да тврдимо да је пример добре педагогије, данас се сматра тежом повредом радне обавезе. Често смо приморани да решавамо ситуације које су се дешавање током викенда, школског распуста, у приватно време и у приватним околностим, на дечјим рођенданима, стадиону, у парку, тамо где нисмо били присутни и где би заправо породица или очевици требало да реагују, на новим друштвеним мрежама којима приступ немамо, на затвореним вибер групама, чији чланови нисмо. Школа јесте васпитно-образовна установа, али примарна васпитна установа, породица, понекад заборавља на своје обавезе, а то је усађивање позитивних моралних вредности код деце и младих, очекујући да то искључиво учини школа. Појединци намећу искривљене вредности у којима се лепо васпитање, култура, поштовање, учење и знање омаловажавају, а истичу грубост, бахатост и социјално непожељно понашање, иза којих ми као професионалци не можемо да стојимо. Свесни смо да већ дуго живимо у време поремећених друштвених и моралних вредности, у којима узор деци постају личности проблематичног понашања, али не можемо одступити од става да лепо понашање, доброта, труд и рад ипак имају смисла.

Наши ученици окренути су друштеним мрежама која неретко подстиче опасне и проблематичне изазове, којима се тестирају границе слободе, понашања, приватности и пристојности, а који се представљају као вид бизарног тријумфа. Но такав тријумф често оставља горак укус и тешке психофизичке и социјалне трауме, у којима се насилник велича као снажан, а жртва стигматизује као слаба, безвредна. Све се то обликује у видео записе и фотографије који постају вирални, без знања оштећених, а то су друга деца и наставници који неретко бивају изложени тајном и провокативном снимању, из измену контекста и недостојне коментаре. И од овакве врсте електронског насиља тражимо заштиту.

Напокон, ово писмо желимо да завршимо и освртом на изузетне успехе наших ученика на бројним општинским, градским и републичким такмичењима, на свестраност, даровитост, посвећеност и преданост који су показали ширећи знање и видике. Извели смо једну дивну генерацију осмака која ће бити запамћена у историји наше школе по сјајном учењу, али и по хуманости, племенитости у волонтерском клубу и бројним културно-јавним активностима. На управо одржаном завршном испиту постигли су најбоље резултете од свих школа на сурчинској општини, са просеком далеко изнад републичког просека. Ученици млађих и старијих разреда показали су небројено пута оригиналност и креативност, дајући лични печат уређењу наше школе, а развијали су и еколошку свест. Стога је наша школа веома лепо украшена дечјим радовима, али и својеврсна башта на отвореном, где смо отворили радну средину ка богатом природном окружењу. Међувршњачка сарадња, асертивност у комуникацији и тимски дух виђени су кроз активности Ђачког парламента и радионице у сарадњи с нашом ПП службом. Добили смо и бројне донације у књигама и наставним средствима од угледних и несебичних појединаца и установа који су препознали наша настојања да школу учинимо лепим, племенитим и пријатним храмом знања. У систему основних школа у на општини Сурчин и у Београду имамо своје запажено место и препознати смо по вредностима које промовишемо и негујемо. Сајт наше школе и Летопис пуни су предивних културних и спортских догађања, стручних посета и обилазака, хуманитарних акција, тематских дана, гостовања писаца, примера добре праксе. У све те активности укључени су поред ученика и бројни родитељи који нас подржавају и подстичу за даљи рад, као и низ сарадника и пријатеља не само из наше средине, већ много шире. Они нам често дају иницијативе и подстицаје, на чему смо им више него захвални. О томе желимо више да проговоримо јер то су темељи добре школе, то је она светла тачка нашег заједничког рада за коју никако не желимо да буде маргинализована. Желимо да ово богато и афирмативно деловање не буде на зачељу, већ на првом месту свих наших радних настојања и да никад више не буду засењени, ти примери добре праксе одржавају нас у учионици. Упркос свему,

Надамо се бољој и мирнијој школској 2024/2025. години и достојанственом окружењу за рад. Надамо се подршци и разумевању свих оних који буду имали прилике да прочитају овај апел и подршци у враћању позитивне климе у ОШ „Бранко Радичевић“ у Бољевцима и Прогару.

У Бољевцима,

26. 06.2024.